钦定古今图书集成/明伦汇编/闺媛典/第312卷 > 皇清四十五 > 周谂妻杨氏
## 钦定古今图书集成/明伦汇编/闺媛典/第312卷 > 皇清四十五 > 周谂妻杨氏

按《长洲县志》：杨氏，诸生周谂妻，仪部之玙弟妇也。夫没时，杨年二十六，恸绝，勺水不入口。父母劝之哭曰：“夫亡无子，有死而已。” 玙闻而哀之曰：“吾弟视我如父，我不忍使吾弟无子。吾今止一子，傥再生男，即以继弟后。” 已而连得二子，以一子中楫，令杨抚焉。杨爱之如己子，早游黉序。自夫亡后，不衣帛，不茹荤，不与嘉礼，四十馀年如一日。